1. Uvod

U kontekstu povlačenja Ujedinjene Kraljevine iz Unije, ostalih 27 država članica, koje su se sastale na marginama sastanka Vijeća za opće poslove 20. studenog 2017., odabralo je Pariz za novo sjedište Europskog nadzornog tijela za bankarstvo (EBA) .

Sjedište EBA-e utvrđeno je u članku 7. Uredbe o osnivanju Europskog nadzornog tijela za bankarstvo („Uredba o EBA-i”), koju je stoga trebalo izmijeniti zbog premještanja sjedišta EBA-e iz Londona u Pariz. Izmjenom Uredbe o EBA-i uvedeni su, uz promjenu sjedišta, i novi zahtjevi o mjestu sjedišta EBA-e te obveza Komisiji da do 30. ožujka 2019. i nakon toga svakih 12 mjeseci objavi izvješće o usklađenosti EBA-e s tim zahtjevima.

U skladu s člankom 7. Uredbe o EBA-i: „Mjesto sjedišta Tijela ne utječe na izvršavanje njegovih zadaća i ovlasti, ustroj njegove upravljačke strukture, funkcioniranje njegove glavne organizacije ili glavno financiranje njegovih aktivnosti, ali omogućuje, kada je to primjenjivo, dijeljenje s drugim agencijama Unije usluga administrativne podrške i usluga upravljanja objektima koje nisu povezane s temeljnim aktivnostima Tijela”.

EBA je dostavila potrebne informacije za ispunjenje tih zahtjeva za izvješćivanje. Prva dva izvješća objavljena su 2019. i 2020. Ovo je treće izvješće u skladu s novom obvezom izvješćivanja.

2. Sporazum o sjedištu EBA-e

Sporazum o sjedištu s francuskom Vladom potpisan je 6. ožujka 2019. u Parizu. U skladu s člankom 25. Sporazuma o sjedištu EBA je dovršila interne postupke za njegovo stupanje na snagu 4. ožujka 2019. te je potvrdila njihovo dovršenje francuskom Ministarstvu vanjskih poslova u lipnju 2021. EBA čeka potvrdu o okončanju postupaka propisanih francuskim pravom da bi Sporazum o sjedištu mogao stupiti na snagu, što uključuje i ratifikaciju u francuskom Parlamentu. Potpisivanje Sporazuma o sjedištu ne utječe na EBA-ino poslovanje i upravljanje.

Osim što odražava zahtjeve Protokola br. 7 o povlasticama i imunitetima Europske unije , Sporazumom o sjedištu osoblju EBA-e daje se pravo na posebnu dozvolu za boravak FI (Fonctionnaire International), kojom se potvrđuje njihov status međunarodnih javnih službenika u Francuskoj (primjenjuje se i na članove obitelji). EBA surađuje s Uredom za protokol Ministarstva za europske i vanjske poslove te s carinskim tijelima kako bi se osigurao neometan dolazak osoblja i njihovih obitelji u Francusku, izdavanje posebnih dozvola za boravak i primjena poreznih povlastica na EBA-u. Od srpnja 2021. 231 zaposlenik i njihovi članovi obitelji dobili su posebne boravišne dozvole, a trenutačno se obrađuju još dva zahtjeva.

Nadalje, u skladu sa Sporazumom o sjedištu, osoblje EBA-e koje se premješta iz Londona u Pariz može kupiti ili uvesti vozilo bez plaćanja poreza u roku od dvanaest mjeseci od datuma njihova dolaska u Francusku. Dosad je 38 članova osoblja iskoristilo mogućnost kupnje i/ili uvoza vozila bez plaćanja PDV-a i njegove registracije u okviru diplomatske povlastice.

Na temelju članka 9. Sporazuma o sjedištu EBA je oslobođena od plaćanja PDV-a na službene troškove ako je iznos računa bez PDV-a veći od 150 EUR. U praksi EBA plaća PDV na kupnje u Francuskoj i na kupnje u kojima se primjenjuje sustav MOSS te od francuske Vlade traži povrat tog PDV-a. Od srpnja 2021. EBA je zatražila povrat PDV-a u iznosu od 1 938 479,84 EUR, koji je isplaćen u cijelosti.

U skladu s člankom 19. Sporazuma o sjedištu francuska je Vlada u rujnu 2019. u Courbevoieu otvorila Europsku školu Paris-La Défense. U školi se nudi sveobuhvatan nastavni program od vrtića do europske mature za djecu osoblja tijela EU-a u pariškoj regiji, kao i za učenike međunarodnog podrijetla. Uz akreditaciju za ciklus predškolskog odgoja, osnovnoškolskog obrazovanja i ciklus srednjoškolskog obrazovanja do 5. godine, Odbor guvernera europskih škola ove je godine jednoglasno odobrio akreditaciju i za ostale godine ciklusa srednjoškolskog obrazovanja (6. i 7. godinu). Time se omogućuje pristup europskoj maturi. Od rujna 2021. odjel za engleski jezik obuhvaća cijeli ciklus, od predškolskog odgoja do posljednje godine srednjoškolskog obrazovanja. Odjel za francuski jezik nudi u svom programu potpuni ciklus predškolskog odgoja i osnovnoškolskog obrazovanja. Školske godine 2020./2021. u školu je upisano 20 djece članova osoblja EBA-e i sva su upisana u odjel za engleski jezik.

3. Upravljanje, poslovanje i izvršavanje zadaća EBA-e

Premještanje sjedišta EBA-e nije utjecalo na zadaće i ovlasti EBA-e, ustroj njezine upravljačke strukture, funkcioniranje njezine glavne organizacije i njezino glavno financiranje. EBA je od početka lipnja 2019. potpuno operativna u svojim novim uredima u Parizu.

Premještanje sjedišta EBA-e u Pariz nije utjecalo na glavno financiranje aktivnosti EBA-e od strane EU-a i nacionalnih nadležnih tijela. Osim ovog dijela financiranja, francuska Vlada osigurava 8,5 milijuna eura za pokrivanje troškova ureda u Parizu. Ta su sredstva podijeljena na 1,5 milijuna eura za troškove osnivanja, koji su već primljeni i potrošeni, i 7 milijuna eura za tekuće troškove najma, koji će se primati tijekom devet godina najma kako bi se ublažio učinak na proračun. Do danas je EBA na temelju tog sporazuma izdala račune i primila 5 075 000 EUR.

U skladu s računovodstvenom dokumentacijom EBA od tijela Ujedinjene Kraljevine još ima nepodmirena potraživanja u vezi s PDV-om u vrijednosti od 581 000 EUR.

Dijeljenje usluga administrativne podrške s drugim agencijama Unije

EBA je s ESMA-om potpisala sporazum o uslugama za pružanje računovodstvenih usluga, a od travnja 2021. EBA te usluge i pruža ESMA-i. EBA-in računovodstveni službenik i računovodstveni asistent rade u obje agencije, što omogućuje učinkovitiju upotrebu resursa. Upravni odbor ESMA-e imenovao je računovodstvenog službenika EBA-e računovodstvenim službenikom ESMA-e s učinkom od 1. srpnja 2021.

EBA i EIOPA zajednički provode projekt za razvoj alata za potporu razvoju okvira za nadzorno izvješćivanje, koji uključuje objave obrazaca s podacima, cijeli životni ciklus pravila validacije i pakete taksonomije za XBRL. Voditelj projekta iz EIOPA-e upućen je u EBA-u za vrijeme trajanja projekta.

EBA i EIOPA dijele privatni oblak i povezane infrastrukturne usluge koje nudi treća strana koja je pružatelj usluga, a koje su zajednički osmislile te ih kontinuirano prate i poboljšavaju. Najnovije takvo poboljšanje bio je centar za sigurnosne operacije koji su agencije zajednički osmislile i nedavno počele upotrebljavati. EBA i EIOPA već surađuju kako bi definirale svoje buduće usluge u oblaku i osmislile migraciju na njih, počevši od 2022.